Formandens skriftlige beretning for 2016.

Herstedvester Grundejerforening´s

Generalforsamling den 22.marts 2017.

Det forgangne år var det år, hvor vi fik startet ny afhentning af affald i flere fraktioner og det var året hvor vi fik gang i en ”bevarende” lokalplan for landsbyen samt drøftelser af ny bebyggelse på Hjørnegårdsgrunden.

Der har været afholdt 6 bestyrelsesmøder i årets løb; hvor stort set hele bestyrelsen har mødt frem hver gang og bearbejdet sagerne i en god dialog.

Affaldsafhentning i 6 fraktioner ved husene er nu i gang og bliver forhåbentlig snart en normal procedure i dagligdagen.

Storskrald, haveaffald og pap bliver afhentet med en ”tilmeldeordning”.

Horsholmstræde har dog fået en aftale med kommunen om samlet afhentning af storskral, haveaffald og pap på en bestemt plads?

Lokalplansagen, herunder bevaringsværdige huse og bebyggelse på Hjørnegårdsgrunden og andre steder, er taget op til endelig drøftelse og forventes afsluttet i løbet af dette år.

Der har været afholdt en del møder med kommunens planafdeling, hvor bestyrelsen har peget på vores ideer og intentioner for den fremtidige udvikling af Herstedvester Landsby.

Hjørnegårdsgrunden har været i udbud frem til 17.februar. Der er indkommet et ukendt antal bud, som nu behandles af kommunen.

Økonomien er der fortsat styr på og sidste års dobbeltindbetalinger af kontingent er rettet op. Nogle grundejer betaler ikke kontingent og enkelte tidligere betalere har valgt at melde sig ud. Der er rykket for manglende betaling, men bestyrelsen gør intet yderligere, da der ikke er tinglyst medlemspligt. Forhåbentlig kommer det med i den nye lokalplan?

Der blev igen i 2016 givet tilskud til forsamlingshusets fastelavns-tøndeslagning. I 2017 afholdtes der ikke tøndeslagning i eller ved forsamlingshuset, så grundejerforeningen indgik et samarbejde med kirken og menighedshuset, så landsbyens børn og andre kunde deltage i fastelavns-tøndeslagning m.m.

Der er i år også brugt penge på reparation af den ”gamle” trailer, så vi stadig har både en lille og en stor funktionsdygtig anhænger. Reservation af trailere sker fortsat på en liste i ophængs skabet.

Hjemmesiden: herstedvestergrundejerforening.dk – som er flot og er nem at finde rundt på, bruges forhåbentligt jævnligt af mange. Alle referater og kommunale oplysninger m.m. ligger her til gennemsyn.

Via hjemmesiden kan der rettes henvendelse til bestyrelsen. Ellers ring.

En del ejendomme har dog ikke oplyst en mailadresse, og modtager derfor ikke oplysninger og indkaldelser fra grundejerforeningen:

Kommunens brugergruppemøder, som er en samling af ejer- og lejerforeninger, afholdes 4 gange om året, med bestyrelsens deltagelse.

Her har vi tidligere erfaret, at landsbyen, ligesom resten af kommunen, skal have ny vejbelysning og måske nye master, som vi endnu ikke ved hvad bliver. Møder med vores deltagelse er i gang og I hører mere når vi ved noget. Landsbymøde?

Kommunens plan om at overgå til lavtemperatur fjernvarme sker i de kommende år og inden 2026. Oplysninger er udsendt til husstandene.

Hastigheder og vejskiltning har været drøftet med kommunen uden det er ført til konkrete ændringer. Dog er trafikken til Bakkegården blevet væsentlig mindre.

Nytårsfyrværkeri har på vores opfordring været omtalt i AP´s netavis mellem jul og nytår.

Ulovlig beboelse i erhvervsejendomme er i år blevet oplyst til kommunen og er blevet behandlet af udvalg og forvaltning. Uden egentlig afklaring?

Nye huse og ombygninger er i gang et par steder i landsbyen. Vi ønsker held og lykke med udførelsen og håber på pæne resultater, som vil ”klæde” landsbyen.

Tak til bestyrelsen og andre for godt samarbejde i 2016.

27-02-2017.

Jens-Erik Larsen.